text: [{"text_idx": "#000004", "text": "Dhaabbanni WikiLeaks icitiiwwan biyyootaa fi hoggantoota gara garaa saaxilaa kan ture yoo tahu, kanuma hordofuun Ameerikaa dabalatee biyyoonni heddu hundeessaa dhaabbatichaa Julian Assange irratti himannaa adda addaa banuun seeratti akka dhiyaatu yaalaa turan. Julian Assange garuu himannaa isarratti baname hunda \u201cmaqa balleessii fi kan haaloo bahuu irratti hundaaye\u201djechuun, waggaa torba dura Imbaasii Ikuwaadoor magaalaa London keessatti argamutti dahatee jiraataa ture."}, {"text_idx": "#000005", "text": "Haata\u2019u malee ji\u2019a dabre keessa dhaabbanni WikiLeaks walii galtee Ikuwaador waliin seene cabsuudhaan iccitii hoggantoota biyyattii eega saaxilee booda, mootummaan Ikuwaadoris kanaan booda koolu galtummaa Mr Julian Assange kan mulqu tahuu ibsee ture."}, {"text_idx": "#000006", "text": "Kanuma hordofuun guyyaa har\u2019aa Wajjirri ministeera biyya keessaa UK Mr Assange too\u2019annaa jala kan oole tahuu mirkaneesse."}]